**Извештај са скрининга – Србија**

**Преговарачко поглавље 18 – Статистика**

**Датум састанака:**

Експланаторни састанак: 20/21.05.2014.

Билатерални састанак: 25/26.11.2014.

1. **САДРЖАЈ ПОГЛАВЉА**

Правне тековине ЕУ *(EU acquis)* за област статистике готово искључиво се састоје од правних аката која су директно применљива у државама чланицама, као што су уредбе Европског парламента и Савета и одлуке и уредбе Комисије. Правне тековине за статистику садрже такође и читав низ методолошких приручника и упутстава за различите статистичке области као што је пољопривреда, економске и друштвене статистике. Међународни уговори и међународни стандарди, као што је Кодекс праксе европске статистике, обезбеђују даљу основу за статистичку производњу.

1. **УСКЛАЂЕНОСТ И КАПАЦИТЕТИ ДРЖАВЕ ЗА ИМПЛЕМЕНТАЦИЈУ**

Овај одељак сумира информације које је пружила држава Србија и дискусије током скрининг састанка.

Србија је потврдила да прихвата правне тековине ЕУ које се тичу статистике и да не очекује посебне тешкоће током примене правних тековина ЕУ до момента приступања.

**2.а. Статистичка инфраструктура**

Репулички завод за статистику (РЗС) је главни произвођач статистике и координатор статистике у Србији. Остали произвођачи су Народна банка Србије и Министарство финансија, као и неколико државних институција. Закон о званичној статистици (Службени гласник Републике Србије, број 104/2009) обезбеђује оквир званичне статистике Србије. Даље, Србија је усвојила програм званичне статистике за период од 2011-2015. године у коме су назначени општи правци развоја статистичке производње и дисеминације званичне статистике и програм организације система. Годишњи план званичне статистике који усваја Влада употпуњује законодавни оквир. Србија је дала информације о постојању више важећих споразума о сарадњи са другим произвођачима званичне статистике. Њима су одређени радни договори и аранжмани у оквиру националног статистичког система.

Сваке године Влада усваја годишњи план званичне статистике. Тиме се употпуњује законодавни оквир и дефинишу истраживања која ће се спроводити у наредној години.

Крајем 2016. године РЗС броји укупно 427 запослених.

Србија је потврдила своју посвећеност принципима производње званичне статистике како је предвиђено Уредбом (ЕЗ) број 223/2009, којом се предвиђа да се подаци производе на основама пеофесионалне независности, непристрасности, објективности, поузданости, статистичке поверљивости и рационалности трошкова.

**2.б. Класификације и регистри**

Србија је потврдила да држава примењује већину европских статистичких класификација. У Србији су усвојене NACE *(Nomenclature Generale des activites economiques dans les Communautes Europeennes) Rev.2* и CPA *(Classification of products by Activity)*. GEONOM *(Country Nomenclature of External Trade statistics and statistics of Trade between Member States)* такође се примењује. Србија је информисала да се примењују Међународна стандардна класификација занимања (ISCO-08) и Међународна стандардна класификација образовања (ISCED). Даље, према информацијама које је дала Србија, примењује се PRODCOM (*List of Products of the European Community*, Листа производа ЕЗ). У 2010. Години, Србија је поднела Комисији предлог за територијалну дистрибуцију.

**2.в. Секторске статистике**

Србија је изјавила да је **статистика саобраћаја** делимично усклађена. Према наводима које је дала Србија, статистика железничког саобраћаја је у великој мери у складу са Уредбом (ЕЗ) број 91/2003, иако још увек недостају неке варијабле. Статистика ваздушног саобраћаја је делимично усклађена али се не прикупљају све варијабле према законима ЕУ. У вези са саобраћајем на унутрашњим пловним путевима, Србија је обавестила да је неопходна даља хармонизација и да ће она бити завршена до 2017. Статистика поморског саобраћаја није релевантна за Србију, јер држава нема излаз на море.

Србија је изјавила да су широко доступни подаци о саобраћајним незгодама на путевима, док је потребан даљи рад на развоју података о транспорту робе у друмском саобраћају. Србија је обавестила да је такође потребно даље радити на побољшању података о транспорту и кретању путника. Харминизација у складу са правом ЕУ је планирана за 2018 годину.

Према наводима, у сектору **пољопривреде и рибарства** Србија спроводи Истраживање о структури пољопривредних газдинстава (FSS) у складу са Уредбом (ЕЗ) број 1166/2008. Поред тога, Србија је обавестила да је у 2012. години спровела попис пољопривреде и након тога објавила резултате.

Србија је назначила да су уведени економски рачуни у пољопривреди (ЕАА), индекс цена у пољопривреди (API) и инпут рада у пољопривреди (ALI) у складу са Уредбом (ЕЗ) број 138/2004, и планира се да рад на њиховом развоју буде готов до 2018. Такође је уведена и статистика цена у пољопривреди и планирано је да рад на зазвоју буде завршен до 2018. године.

У вези са статистиком биљне производње, млека и млечних производа, Србија је изјавила да је ова статистика већ усклађена са захтевима ЕУ. Даље, Србија је изјавила да су статистике стоке и меса делимично усклађене, са изузетком прогноза производње меса и извештаја о квалитету. Када је у питању статистика производње јаја, Србија је информисала да национално законодавство треба да буде измнењено да би се обезбедила пуна усклађеност са Уредбом 617/2008. Србија планира да рад на овим пословима буде завршен до 2017. Србија је објаснила да је уведена статистика огранске производње, а да подаци за ниже категорије/подкатегорије треба да буду урађени/завршени. Истраживања воћњака и винограда (Уредба (ЕЗ) број 1337/2011) тек треба да се уведу. Србија је информисала да је слична ситуација са статистиком пестицида, где се тек очекује прикупљање података у складу са правним регулативама ЕУ.

Србија је обавестила да одредбе о **статистици рибарства** које предвиђају Уредбе (ЕЗ) 216, 217 и 218/2009 нису релевантне за Србију јер укључују улов из мора. Уредба (ЕЗ) број 762/08 о аквакултури и копненим водама се делимично спроводи, с обзиром да је потребан даљи рад на развоју методологије. Циљ је да се ови послови заврше у 2017. години.

Србија је изјавила да је статистика сектора **енергетике и заштите животне средине** делимично у складу са Уредбом (ЕЗ) број 1099/2008. Производе се годишњи, као и месечни подаци о електричној енергији и угљу. Потребно је да се уведе израда месечних података за гас и нафту. У току је методолошки развој статистике потрошње енргије и обновивих извора енергије. Србија је даље информисала да се од 2012. године, у складу са Уредбом (ЕЗ) 2150/2002, прикупља статистика отпада, објављује на годишњем нивоу и доставља Евростату. Према истим изворима, успостављени су рачуни ваздушних емисија и таксе на за заштиту животне средине према економским делатностима. Даље, подаци (на националном нивоу) о рачунима материјалних токова су доступни за период од 2001-2014. Рачуни трошкова заштите животне средине су делимично на располагању, као и подаци о трошковима за инвестиције, укупним текућим трошковима, и приходима. Остали подаци се очекују у четвртом кварталу 2018. Према извештајима ситуација је иста када су у питању рачуни сектора еколоших добара и услуга и рачуни токова физичке енергије.

У вези са **статистиком спољне трговине** Србија је известила да је уведен Extrastat и постигнута је висока усклађеност са Уредбом (ЕЗ) број 471/2009. Србија је изјавила да још не прикупља Intrastat податке према Уредби (ЕЗ) број 638/2004.

Према информацијама које је дала Србија, у сектору **економске и монетарне политике** статистика Бруто националног доходка (GNI) је делимично усклађена са затевима законодавства ЕУ. Србија је изјавила да већ примењује обрачуне који чине основу за рачуне FISIM (индиректно мерене услуге финансијског посредовања), услуге становања и ПДВ, али усклађеност треба даље побољшати. Према пруженим информацијама, пуна усклађеност се планира за 2018. Национални рачуни се већ израђују у складу са методологијом ESA 2010 (Уредба ЕУ број 549/2013), али се пуна усклађеност планира за 2018. годину. Србија је известила да тренутно ради годишње и кварталне обрачуне БДП у текућим ценама и ценама из претходне године и у уланчаним мерама обима према производном и расходном приступу, али још не према доходовном приступу. Србија је изјавила да је потребно да развије годишње и кварталне националне рачуне у складу са трансмисионим табелама ESA 2010. Годишњи рачуни нефинансијског сектора (ESA 2010 табела 8) се делимично израђују и достављају Евростату од 2015. Србија је известила да је већ успостављена листа метода и извора за израду националних рачуна. Одговорност за статистику државних финансија (GFS) је подељена. Одговорност за нефинансијске трансакције има Републички завод за статистику, док је Народна банка Србије одговорна за израду финансијских рачуна. Финансијски рачуни су већ уведени, али не постоје за све секторе.

Србија је изјавила да поступак у случају прекомерног дефицита (EDP) заједнички воде Министарство финансија, РЗС и Народна бнака Србије. То треба да буде формализовано кроз закључељње новог Споразумом о сарадњи између ове три институције. Трансакције државног сектора се углавном бележе на принципима готовог новца. Неке ESA табеле су достављане званично у складу са методологијом ESA 2010 од семптембра 2014 на даље. Поред тога, у 2016 Србија је доставила табеле са извештавањем о поступку прекомерног дефицита (EDP), у смислу добрих намера и уз признање да извештај није комплетан и да није потпуно у складу са стандардима ЕУ (ESA 2010).

Србија је известила да Народна банка израђује годишњи и месечни **платни биланс**. Даље се тврди да се биланс ради у широкој сагласности са Приручником за израду платног биланса, шесто издање (BOP, 6th edition), и Уредбом (ЕЗ) број 184/2005. Такође, статистика страних директних инвестиција.(FDI) и статистика међународне трговине услугама (ITSS) су исто у широкој сагласности са правом ЕУ, али им је потребна измена у домаћим подзаконским прописима.

Србија је известила да je сакупљање статистике о страним страним подружницама (FATS, *Foreign Affiliates Statistics*) према Уредби (ЕЗ) број 716/2007 започето кроз пилот истраживање у 2012. години. Рад на методологији је у току, а слање података Евростату је планирано за 2016. годину. Како наводи Србија, то важи за унутрашњу и спољну статистику о страним подружницама (inward and outward FATS).

Србија је известила да РЗС ради **статистику цена**. Хармонизовани индекс потрошачких цена (HICIP) је према наводима високо усклађен са захтевима ЕУ. У току је даљи рад на побољшању квалитета и усклађености. Србија је изјавила да су **паритети куповне моћи** (Purchasing Power Parities, PPP), како предвиђа Уредба (ЕЗ) 1445/2007, такође високо усклађени. Статистика за израчунавање накнада и пензија за запослене раднике ЕУ се још не прикупља. Србија је даље обавестила да је почео рад на увођењу индекса цена становања.

Како наводи Србија, **структурне пословне статистике** (Уредба (ЕЗ) број 295/2008) и **краткорочне статистике** (Уредба (ЕЗ) број 1165/2008) се већ ради и постигнута је делимична усклађеност. Србија је информисала да су потребни даљи напори у вези са поштовањем временских рокова/принципа правовремености, обухвата и свеобухватне производње варијабли. **Пословни регистар** (Уредба (ЕЗ) 177/2008) је у великој мери усклађен. Даље, статистика PRODCOM (*List of Products of the European Community*, Листа производа ЕЗ) је такође у великој мери усклађена.

У вези са статистиком **информатичког друштва**, подаци о коришћењу ИКТ постоје, али не постоје статистички подаци о инвестицијама и трошковима за ИКТ. Статистика сектора ИКТ се прикупља. Србија је навела да постоји статистика поштанских услуга и телекомуникација, али је потребна њихова даља ревизија.

Према наводима Србије, статистика истраживања и развоја (R&D) и иновација je усклађена са стандардима ЕУ. РЗС производи статистику *R&D* трошкова и запослених у истраживању и развоју. Први GBAORD *(Government Budget Appropriations and Outlays on Research and Development)* подаци су израђени у 2014. години по први пут. Како је известила Србија, CIS *(Community Innovation Survey)* статистика je усклађена са методологијом ЕУ.

Србија је навела да је 2011. године организовала **Попис становништва и станова** у складу са правом ЕУ и након тога објавила резултате. Србија је навела да је **демографска статистика** такође усклађена.

Србија је известила да је статистика **миграција и азила** у почетној фази хармонизовања. Србија је навела да је статистика илегалних имиграција делимично усклађена, али да је потребан даљи рад на статистици азила и боравишних дозвола. Према наводима које је дала Србија, тренутно доступни подаци још нису засновани на дефиницијама које су укључене у законодавство ЕУ.

Како надови Србија, статистика **јавног здравља** и **здравља и безбедности на раду** на основу Уредбе (ЕЗ) број 1338/2008 је уведена, али је потребно побољшање. Србија је навела да је статистика здравственог стања и здравствених детерминанти већ у великој мери усклађена, а да је статистика узрока смрти (Уредба (ЕЗ) 328/2011) делимично усклађена. Србија је навела да се статистика здравствене заштите још не ради. Што се тиче незгода на раду (Уредба (ЕЗ) 349/2011), потребно је да се сакупљање података усклади са правом ЕУ. Србија је обавестила о својим намерама да направи јединтвени регистар незгода на раду у сарадњи са министарствима рада и здравља. Постизање хармонизације се планира за 2018.

Према наводима Србије, статистичка истраживања у области **тржишта рада** се већ спроводе. Србија је известила да је Анкета о радној снази усклађена и да се спроводи у предвиђеној периодици. Индекс трошкова рада (LCI), истраживање о трошковима рада (LCS) и статистика структуре зарада су уведени, али према наводима Србије статистика слободних радних места се још не прикупља у складу са правом ЕУ.

У вези са Истраживањем прихода и услова живота (SILС) (SILС-Уредба (ЕЗ) број 117/2003, Србија спроводи редовно истраживање за које сматра да је у складу са правом ЕУ и по питању квалитета и времена/периодике спровођења.

Европска статистика социјалне заштите **(ESSPROS)**,како предвиђа Уредба (ЕЗ) број 458/2007 и накнадне Уредбе Комисије о спровођењу, већ се примењује и биће даље усклађена са правом ЕУ.

У вези са статистиком **образовања и обучавања** Србија је изјавила да се истраживањe о континуираним стручним обукама (CVTS, Continuous Vocational Straining Survey) тренутно не спроводи. Већ се спроводи истраживање о образовању одраслих. Такође је од 2014. године уведена статистика образовања базирана на прикупљању података како предвиђа UNESCO-OECD-Eurostat (UOE).

Србија је навела да је статистика **туризма** делимично усклађена. Већ су доступни месечни и годишњи подаци о доласцима и ноћењима у туристичким центрима и по нето стопи коришћења лежаја, као и годишњи подаци о капацитетима. Србија је навела да је потребан даљи рад у смислу разлагања према типу локалитета и националности туриста (учешће и туристичка путовања), о чему до сада нису прикупљани подаци. Србија је обавестила о својим намерама да реши неусклађености у међународном и домаћем туризму до 2018. године.

1. **ОЦЕНА СТЕПЕНА УСКЛАЂЕНОСТИ И КАПАЦИТЕТА ЗА СПРОВОЂЕЊЕ**

Генерално, статистички систем Србије је добро успостављен, али је неопходан његов даљи развој да би био у потпуности усклађен са правом ЕУ и релевантним међународним стандардима.

 **3.а. Статистичка инфраструктура**

Статистичка инфрастуктура је у складу са правом ЕУ и међународним стандардима.

Републички завод за статистику (РЗС), Народна бнака Србије, Министарство финансија и владине агенције спроводе важне делове законодавства ЕУ. РЗС производи званичну статистику и врши њену дисеминацију уз широко практично уважавање принципа професионалне независности, непристрасности и објективности, и статистичке поверљивости. Потребно је изменити Закон о званичној статистици тако да се уведу експлицитне одредбе о професионалној независности РЗС, да се уведу одредбе о календару објављивања саопштења за све произвођаче званичне статистике и времену објављивања статистичких саопштења, као и одредбе у вези са именовањем и постављењем, фиксним мандатом и заштитом против неоправданог смењивања Директора РЗС. Такође је потребно да Закон о званичној статистици експлицитно предвиди право РЗС да јавно делује у случајевима погрешног тумачења или злоупотребе својих статистичких података.

Административни капацитети се сматрају адекватним за рад који РЗС тренутно обавља. Међутим, ти капацитети морају да буду даље ојачани да би могли да воде свеобухватно спровођење закона ЕУ.

 **3.б. Класификације и регистри**

Класификације и регистри су у великој мери у складу са правом ЕУ и међународним стандардима. Међутим, у вези са класификацијом статистичких региона, Србија још увек не испуњава захтеве које предвиђа Уредба (ЕЗ) 1059/2003 (NUTS/НУТС – Номенклатура статистичких територијалних јединица).

**3.в. Секторске статистике**

**Статистика саобраћаја** треба да буде побољшана: статистика железничког саобраћаја је делимично усаглашена, али се још не спроводе истраживање о кретању путника и истраживање о транспорту робе у друмском саобраћају. Подаци о мрежи путева и подаци о незгодама на путевима не достављају се Евростату. Статистика путника у ваздушном саобраћају и статистика ваздушног транспорта нису у потпуности усклађени. Статистика безбедности у саобраћају је делимично усклађена, и неопходан је даљи рад.

**Статистика пољопривреде** треба да буде побољшана: економски рачуни у пољопривреди (ЕАА), индекс цена у пољопривреди (API) и инпут рада у пољопривреди (ALI) захтевају даљи рад и развој, као и статистика цена у пољопривреди. Потребан је напредак у статистици органске производње и у статистици рибарства у вези са аквакултуром.

У сектору **енергетике и заштите животне средине**, статистика је делимично усклађена.

У области **економске и монетарне политике**, статистика је делимично усклађена са Европским системом рачуна (ESA). РЗС тренутно израђује годишње и кварталне податке о бруто домаћем производу према производном и расходном приступу, али не према доходовном приступу како предвиђа законодавство ЕУ. Да би се постигла потпуна усклађеност, предстоји даљи рад на развоју годишњих и кварталних националних рачуна како предвиђају трансмисионе табеле ESA 2010. Потребно је уложити значајне напоре у раду на изради финансијских рачуна за све секторе. Шта више, клалитет и комплетност података процедуре прекомерног дефицита (EDP) и статистике државних финансија (GFS) треба да буду даље побољшани. Србија је пружила податке о процедури прекомерног дефицита уз максимална настојања и најбоље намере, али је потребно да настави њихово усклађивање са регулативама ESA 2010 по питању комплетности и методологије.

**Статистика спољне трговине** се израђује у у обиму који предвиђа Extrastat Basic Regulation, а примењена методолгија је у приличној мери хармонизована са правом ЕУ. Што се тиче припремних активности на увођењу Intrastat стстема, од Србије се очекује даљи рад уз опрезност, с обзиром да се тренутно врши ревизија Intrastat стстема.

Народна банка израђује статистку **платног биланса** и она је широко у складу са Приручником за израду платног биланса, шесто издање (BOP, 6th edition), и Уредбом (ЕЗ) број 184/2005. Статистика страних директних инвестиција.(FDI) и статистика међународне трговине услугама (ITSS,) које такође покрива Народна банка Србије, већ су широко у сагласности са правом ЕУ.

У **статистици цена**, усклађени су хармонизовани индекс потрошачких цена (HICIP) и **паритети куповне моћи** (Purchasing Power Parities, PPP). Међутим, потребно је детаљније усклађивање. Статистика за израчунавање накнада и пензија за запослене раднике ЕУ се још не прикупља.

Израда **структурне пословне статистике** и **краткорочне статистике** се већ спроводи у Србији и постигнута је делимична усклађеност са правом ЕУ. Потребно је даље побољшање квалитета и проширење обухвата варијабли. Слична је ситуација и са **пословним регистром** гдеје направљен суштински напредак, али преостаје рад на елементу свеобухватности и постизаљу потпуне хармонизације са правом ЕУ. Такође је потребно посветити посебну пажњу дефинисању група предузећа и локалних јединица. Статистика PRODCOM (индистријска производња ) је везана за пословни регистар и такође је делимично усклађена.

**Статистика о страним подружницама** (FATS, *Foreign Affiliates Statistics,* унутрашње и спољашње) је делимично усклађена са правом ЕУ и потребно је почети са слањем података.

У вези са **статистиком истраживања и развоја (R&D) и иновација** потребан је даљи рад на финализацији хармонизације и очекује се достављање Евростату података о трошковима и другим подацима везаним за истраживање и развој. Када је у питању употреба информационих и комуникационих технологија (ИКТ), извесни подаци и метаподаци још увек недостају; стога, није могуће оценити ниво постигнуте хармонизације у овој области.

**Демографска статистика** је усклађена са правом ЕУ. Србија је 2011. године организовала **Попис становништва и станова** у складу са европским дефиницијама и након тога објавила скоро све резултате пописа. Остала статистика становништва је такође у великој мери усклађена.

**Статистика миграција и азила** није усклађена. Статистика о илегалним имиграцијама, азилу и боравишним дозволама се делимично израђује, али још не у складу са правом ЕУ. Статистика о међународним миграционим токовима и

стицању држављанства делимично се производи, али не према хармонизованој дефиницији Уредбе (ЕЗ) број 862/2007. Недостају подаци у вези са статистиком ставништва према страном пореклу.

**Статистика јавног здравља и здравља и безбедности на раду** је делимично усклађена са правом ЕУ. Статистика здравственог стања и детерминанти као и статистика узрока смтри већ постоје и ове статистике су у великој мери у складу са правом ЕУ. Потребан је даљи рад на увођењу статистике здравствене заштите.

**Статистика тржишта рада** је широко усклађена са правом ЕУ, али је потребно побољшати њен квалитет. У вези са Анкетом о радној снази, потребно је достављати Евростату комплетне податке, извештаје о квалитету и микроподатке, а Србија треба да уложи додатне напоре како би све информације биле обезбеђене у предвиђеним роковима у складу са правом ЕУ. Када је у питању **статистика зарада и трошкова рада**, потребно је увести статистику слободних радних места. Истраживање о трошковима рада (LCS) и индекс трошкова рада (LCI) су у складу са правом ЕУ, али је потребно даље побољшати статистику структуре зарада.

Редовно Истраживање прихода и услова живота (SILС) се спроводи у Србији у складу са правом ЕУ. Истраживање у области статистике социјалне заштите **(ESSPROS)** се спроводи. Исто важи и за истраживање **UOE** (UNESCO-OECD-Eurostat) и **истраживање о образовању одраслих** (AES). Очекује се увођење и спровођење истраживања о континуираним стручним обукама (CVTS, Continuous Vocational Тraining Survey).

**Статистика туризма** је делимично усклађена са правом ЕУ. Потребан је даљи рад на подацима у смислу разлагања према типу локалитета и националности туриста.

Генерално, потребни су додатни напори да би Србија постигла потпуну усглађеност са правом ЕУ у овој области.

1. **ЗАКЉУЧЦИ И ПРЕПОРУКЕ**

У смислу горе наведеног, посебно налаза који су презентовани у делу 3 овог извештаја, може се сматрати са је Србија у довољној мери припремљена за преговоре о овом поглављу. Стога, Комисија предлаже отварање приступних преговора са Србијом у вези са Поглављем 18: Статистика.